Streik:  Ja, mir kaenned die Stadt langsam ganz guet. Wiso sind mir namal da? Vo Copacabana waered mir mit em Bus i 4 Stund am Titicacasee entlang uf Puno (Peru) und spaeter i ca, 8 Stund uf Cusco. Nur leider sinds i daere Region vo Peru sit fast 3 Wuche am streike und blockiered d Strasse. Am Samstig abig bueched mir es Billet fuer e Bootsfahrt uf Puno, wo sett 8 - 10 Stunde duure. Am naechste morge warted mir am Treffpunkt, vor de Agentur, bis d Bsitzerin mit 45 Min. verspaetig chumt und eus mitteilt, dass kei Boot meh uf Peru fahred... D Bsitzerin haet eus raecht haessig gmacht, wil si am Abig vorane no gmeint haet, s seg ueberhaupt kei Sach zum mit em Boot gah und sheg vieli anderi Touris, wo au uf das Boot goend. Effektiv sind mir daenn di einzige gsi am morge.    Problem: euses Bolivie-Visum lauft morn, MO, ab, aber mir choend noed usreise!   E komplizierti Variante waer ueber La Paz uf Arica (Chile) uf Arequipa (Peru) und daenn uf Cusco. Wuerd 3-4 Taeg mit je ca, 10 - 12 Stund Busfahrt beduete. In Copacabana haets keis Reisebuero, wo Flueg chan organisiere. Mir schaffeds ueber s Internet en Flug z reserviere vo La Paz uf Cusco. De Witz isch, dass mer de Flug noed choend mit Kreditcharte grad zahle: mer muess innert 17 Stund im Buero vo de Fluggsellschaft go bar zahle!  Ok, mir fahred 4 Stund per Bus retour uf La Paz, nach Weste, statt uf Peru im Oste. S isch Sunntig! D Bueros im Stadtzentrum sind gschlosse. Uf Umweg finded mir use, dass ei Filiale vo de Fluggsellschaft offe haet, ca, 20 min. per Taxi as ander Ende vo de Stadt. S klappet: mir aendered euse reservierte Businessclass-Flug vom MO (waer USD 330) uf en neue Extraflug am MI fuer USD 132.-. Mit em Bus wuerds eus kei CHF 20.- choste und mir waered scho am Ziel, ohni Streiks...    Biketour:  2 zuesaetzlichi Taeg da... yeah, ich (Roli) gan go Downhille mit ere Tour: super Landschaft, felsig mit vielne Kaktus, gigantischi Ussicht uf Schneeberge und uf d Stadt La Paz, wo es ganzes Tal usfeullt. D Strecki isch technisch unglaublich schwierig gsi. So wie ich's liebe: steil, eng, kurvig, holprig, gfaehrlich. Adrenalin! Uf 4000M chumt mer au vo de Abfahrte schnell usser Atem   . Mir mached 5 Abfahrte und wered jewils mit em Bus wieder ufe gfahre.  Wer bremst, verluert! Wer zspaht braemst erst recht... han ich muesse lerne. Han welle ueber e Schanze, han aber churz vorane Angst uebercho und han bremset. Haet nueme glanget zum ahalte, bin ueber d Schanze  1 m bis 1,5m abe gheit, vorne use. Han zum Glueck s Bike no choene vo mir waeg stosse im Fall. Trotzdem unsanfti Landig, ca. 20 cm naebed emene Kaktus. Resultat: mehreri Prellige, en Chratzer und en gstuchte Finger. Das isch uf de 2. Abfahrt gsi. Han mir de Rest vom Tag noed welle entgah lah. E Schmerztablette und de gstuchte Zeigfinger mit Chlebband an Mittelfinger fixiert und wiiter isch d Tour gange. Wuerklich e geniali Usfahrt gsi!!! Nur leider mit Folge. Ich schriib de Text recht langsam im  8-Fingersystem, wil 2 Finger zaemebunde sind zur Stabilisierig und de Zeigfinger dopplet so dick isch wie normal...  (Waenigstens haet sich min Mage endlich beruhigt.)    Adios Bolivia: D Usreis isch keis Problem, au waenn euses Visum 2 Taeg abglaufe isch. Nach 20 Taeg Streiks normalisiert sich d Situation genau a daem Tag, wo mir flueged... Mir gnuessed de schoene Flug ueber de  Tititcacasee! Und das i emene normale grosse Flugzueg :-), kei Chlapperchiste wie vo Rurrenabaque uf La Paz.  Adios Bolivia nach 3 Moenet... Es Land mit wunderschoener Landschaft, viele nette Mensche, viel Abwaechslig dur gegesaetzlichi Klimazone und anderi Kulture, aber au mit grosse soziale Problem und mangelhafter Infrastruktur. S fasziniert und begeisteret eus, aber s stresst au ab und zue. Mir haends intensiv erlaebt mit viele, viele unvergaesslich-schoene Moment, aber leider au mit gsundheitliche Schwierigkeite (Mage) und viel Unzueverlaessigkeit, vor allem vo Reiseagenture. Mir choend Bolivie fuer Reise empfehle (fuer Abentuerlustigi, wo e anderi Waelt waend erkaebe).